钦定古今图书集成/历象汇编/岁功典/第019卷 > 《江西志书》 > 永丰县
## 钦定古今图书集成/历象汇编/岁功典/第019卷 > 《江西志书》 > 永丰县

立春前一日，邑大夫而下，俱簪花盛服，迎于东郊祖
印院之前。亭上设酒𫗦为礼。诸行侩结彩亭饰，小儿
扮故实于中，金绯璀灿，态貌各异。集优伶土妓，骑而
随之，哄入城市，远近观者如堵。以土牛之色卜灾沴，
以勾芒之装束验寒燠，其声沸腾。翌日，邑大夫率僚
属祀勾芒，鞭土牛将散，则诸人蜂拥争拾其碎土。执
事者解牛革及其肠尾，以鼓吹导送县衙，殊不可解。
即日分送小牛于诸士绅家。其夜涂中燃灯举爆，名
曰《接春》。